Stórt reynitré féll á tvo bíla við Sólvallagötu í Vesturbænum upp úr klukkan 20 í kvöld . Kristín Waage , sem býr við götuna , er eigandi annars þeirra . Hún kom auga á það sem hafði gerst fyrir tilviljun þegar hún var að opna hjá sér kjallaragluggann . Slökkviliðið var þá mætt á staðinn og allt var uppljómað í götunni . Þegar mbl.is ræddi við Kristínu var slökkviliðið að taka niður annað tré sem stóð við hliðina á því sem féll . Trén stóðu saman við húsið á móti hennar og giskar hún á að þau séu 12 til 14 metra há . Slökkviliðið að störfum við að fella hitt tréð . Ljósmynd / Kristín Waage Engar rúður brotnuðu í bíl Kristínar en líklega rispaðist hann eitthvað . Hún telur að hinn bíllinn sem varð fyrir trénu hafi farið verr út úr óhappinu . „ Þetta er svo skjólsæl gata og maður verður voðalega sjaldan var við veður en það hvein pínulítið í dag , “ segir hún og telur að húddið á hinum bílnum hafi beyglast enda féll stofn trésins þangað niður . „ Ég hef áhyggjur af því hvort tryggingarnar muni dekka þetta , “ segir Kristín .